Ert tú millum 21 ár og fólkapensjónsaldur, og fult skattskyldugur í Føroyum, so er tað lógarkrav at tú hevur eftirlønarsamansparing. Tað er tó ikki krav, at gjalda eftirløn um inntøkan er lægri enn kr. 3.000. Tað er heldur ikki eitt krav at gjalda eftirløn av hvørjari inntøku, um tú ert yngri enn 21 ár og eldri enn 60 ár. Nakrir av fyrimununum við at stovna EftirlønarKontu er, at inngjaldið kann dragast frá í skattskyldugu inntøkuni. Eingin rentuskattur skal gjaldast av samansparingini og EftirlønarKontan er kreditorvard. Inngjald, sum arbeiðsgevarin ger á EftirlønarKontuna, skal ikki roknast sum partur av skattskyldugu inntøkuni, tí arbeiðsgevarin dregur inngjaldið frá í skattskyldugu inntøkuni, samstundis sum lønin verður flutt. Tað vil siga, at í hesum føri verður frádrátturin roknaður beinanvegin, og tær nýtist tí ikki at skráseta frádráttin í sjálvuppgávuni. Fyri persónlig inngjøld eftir 1. januar 2014 verður frádrátturin fyri egnu inngjøldini á EftirlønarKontuna og avrokning av eftirlønarskattinum uppgjørd sama ár, sum ein partur av skattauppgerðini. Tú kanst draga alt inngjaldið á EftirlønarKontuna frá skattskyldugu inntøkuni. Hevur tú lutvísa inntøku uttanlands, eigur tú at venda tær til TAKS fyri at fáa vegleiðing um frádráttarmøguleikarnar. Útgjaldstíðin kann í fyrsta lagi byrja, tá tú nært fólkapensjónsaldur t. v. s. 67 ár. Og tað er tá tú avgerð, hvussu samansparingin skal útgjaldast. Sum meginregla, so skal samansparingin verða útgoldin soleiðis: Í mesta lagi 15% í einum. Í mesta lagi 55% sum mánaðarlig útgjøld í minst 10 ár. Í minsta lagi 45% sum mánaðarlig útgjøld restina av lívinum. Um so er, at tú sum kontuánari doyrt, áðrenn útgjaldstíðin er byrja og/ella áðrenn øll samansparingin er útgoldin, fellur útgjaldið–um onnur avtala ikki er galdandi-til tilskilaða sambært eftirlønarsáttmálanum. Suðuroyar Sparikassi tekur einki ómaks-ella umsitingargjald fyri EftirlønarKontu. Tó eru tænastugjøld, um samansparingin verður flutt í annan stovn. Tosa við tín kundaráðgeva og dagfør tína EftirlønarKontu. Um tú ikki hevur eina-stovna so eina hjá okkum.